Gică Hagi este recunoscut pentru felul în care își apără și își promovează fiul, pe Ianis. Acesta nu traversează o perioadă foarte bună în carieră, dar "Regele" vorbește la superlativ despre el. Pentru acest lucru este criticat dur din Scoția și este sfătuit să facă pasul în spate.
Ianis Hagi nu traversează cea mai bună a carierei. În vara anului trecut el a fost împrumutat de Rangers la Deportivo Alaves până la finalul sezonului. Dar nu a reușit să se impună la echipa din La Liga. El a bifat 806 de minute pentru gruparea din Spania, reușind să marcheze două goluri și să paseze decisiv o dată.
Chair și așa, Gică Hagi își promovează masiv fiul, cu o doză de subiectivism, scoțănd în evidență că Ianis este în primii trei jucători din România în acest moment și că evoluează în al doilea cel mai important campionat din lume. Dar, comportamentul său este criticat dur din
Scoția. Derek Ferguson (56 de ani), fost fotbalist emblematic pentru Rangers, i-a transmis "Regelui" că ar trebui să tacă și să își lase fiul să ia singur deciziile.
"Tot ce știu este că tatăl lui Ianis este extrem de vocal. Chiar și în cazul băiatului meu, uneori mi se spune să îmi închid gura, pentru că cel mai bun lucru este să îți lași copilul să vorbească pe teren.
La Alaves, nu a jucat prea mult. Este un jucător talentat, dar nu sunt atât de sigur că ar fi genul pe placul lui Philippe Clement (n.r. antrenorul lui Rangers).
Am înțeles, Hagi senior vrea tot ce este mai bun pentru băiatul lui, dar uneori cred că este mai bine să stea undeva în spate. Este cariera băiatului, acum are 25 de ani, așa că nu este un tânăr. Este un tânăr matur, așa că lasă-l să ia decizii!", a spus Derek Ferguson pentru Ibrox News.
Gică Hagi a fost extrem de vocal atunci când a fost vorba despre Ianis. În martie 2023, a făcut un scandal uriaș pentru că fiul său nu a fost convocat de Edi Iordănescu pentru meciurile României cu Andorra și Belarus, la începutul preliminariilor pentru EURO 2024. El afirma atunci că Ianis trebuia să se afle măcar pe lista preliminară a stranierilor.
"Nu dăm verdicte, e o situație foarte clară. Atunci, eu ca fost jucător și om de fotbal spun că mi se pare că Ianis nu e important pentru echipa națională. A jucat foarte bine la echipa națională înainte să se accidenteze, iar acum e sănătos și nu intră pe listă", spune Gică Hagi în martie 2023.
Un an mai târziu, pe 6 martie 2024, Gică Hagi a intervenit din nou și a vorbit despre situația fiului său. El a subliniat că nu trebuie uitat faptul că fiul său vine după o accidentare care l-a ținut un an departe de teren.
"Ianis a excelat la echipa națională, a demonstrat încă o dată că este jucătorul român care are personalitate pe teren, reacționează foarte bine la cele mai mari meciuri, dar dintr-odată vedem că unii colegi de-ai dumneavoastră încep anul cu o minciună.
Ianis a jucat în ianuarie cu Athletic Bilbao și Betis. Această diversiune se duce la exagerare extremă, până la minciună! Și în martie se scrie că Ianis n-a jucat. Cum n-a jucat? Atenție, e jucător care vine după un an și ceva de accidentare. Cât vreți să joace?", a răbufnit Gică Hagi.
În urma evoluțiilor sale, cota lui Ianis Hagi s-a prăbușit. După ultima actualizare a cotelor de piaţă a jucătorilor din La Liga, transfermarkt.com a anunţat cât valorează internaționalul român.
Dacă până acum, era evaluat la 3,5 milioane de euro, mijlocașul a ajuns să fie cotat la doar 2,5 milioane de euro. Astfel, a înregistrat o scădere de un milion de euro față de cota de piață anterioară. În 2022, el era evaluat la nu mai puțin de 7 milioane de euro.
Ianis Hagi a scăzut și în clasamentul celor mai valoroși români. Dacă până acum se afla pe locul șapte, fiul "Regelui" este acum abia pe locul al 19-lea. Radu Drăgușin conduce acest clasament (25 de milioane de euro), în timp ce Darius Olaru (6,5 milioane de euro) și Florinel Coman (6 milioane de euro) completează podiumul.